Skenderija (naselje)
Skenderija je naselje u centralnom dijelu grada Sarajeva. Naselje je smješteno na lijevoj obali rijeke Miljacke. Naselje je dobilo naziv po bosanskom Sandžak begu Skender-paši, koji je 1499. godine sagradio trgovački centar sa 11 dućana, karavan saraj, dvor, imaret i tekiju. Njegov sin Mustafa-beg Skenderpašić je 1518. godine uz očevu tekiju podigao prvu potkupolnu džamiju u BiH koja je srušena 1960. godine. Tokom 14. zimskih olimpijskih igara u Skenderiji su se održavala takmičenja u umjetničkom klizanju i hokeju na ledu. Naselje Skenderija je dom olimpijskom kompleksu "Centar Skenderija". Centar su arhitektonski osmislili Živorad Janković, Halid Muhasinović i Ognjena Malkina. Centar je jedinstven u Bosni po namjenama, sadržaju i dimenzijama. Tu su prisutne prostorije za sportske događaje, kulturne manifestacije različitih obima, te brojni ugostiteljski objekti. Centar je 1969. godine., dobio nagradu časopisa "Borba", opće priznanje za najbolje arhitektonsko djelo u Jugoslaviji.